CELEX: 
Language: ga
Date: 2021-06-23 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2019/2144 ó Pharlaimint na hEorpa agus ón gComhairle trí rialacha mionsonraithe a leagan síos maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena gcórais chliste um chúnamh luais agus i ndáil le cineálcheadú na gcóras sin mar aonaid theicniúla ar leithligh agus lena leasaítear Iarscríbhinn II a ghabhann leis an Rialachán sin

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Le Rialachán (AE) 2019/2144 ó Pharlaimint na hEorpa agus ón gComhairle
                  1
               , tugtar sainordú go bhfeisteofar mótarfheithiclí i gcatagóirí M agus N le córais chliste um chúnamh luais (ISA) ón 6 Iúil 2022 i gcás cineálacha nua feithiclí agus ón 7 Iúil 2024 i gcás gach feithicle nua.
            
            
               Is beag nár maraíodh 23 000 duine ar bhóithre an Aontais in 2019. Is bagairt mhór é ar an tsábháilteacht ar bhóithre a bheith ag tiomáint ar luas iomarcach nó míchuí. Idir 10 agus 15% de na tuairteanna uile agus 30% de na tuairteanna marfacha, meastar gur toradh díreach iad ar an tiomáint róghasta nó ar luas míchuí
                  2
               . Réitigh theicniúla a chabhraíonn le tiománaithe an luas tiomána a laghdú, is réitigh iad sin ar féidir tionchar mór a bheith acu ar an toradh a bhíonn ar thionóiscí agus ar laghdú na leibhéal díobhála.
            
            
               Is córas é an Cúnamh Cliste Luais (ISA) a spreagann tiománaithe lena luas a mhoilliú agus iad os cionn na teorann luais. Is ina fheidhm chúnta don tiománaí a oibríonn an córas, rud a dhéanann sé tríd an luasaire a rialú nó trí aiseolas tiomanta, oiriúnach agus éifeachtach eile, agus bíonn smacht iomlán ag an tiománaí i gcónaí ar luas tiomána na feithicle. Is beart sábháilteachta éifeachtach atá ann, mar má laghdaítear an luas tiomána de bheagán féin, téann sé sin go mór chun sochair maidir le tionóiscí a sheachaint nó le toradh tionóisce a mhaolú.
            
            
               Tugtar de chumhacht don Choimisiún rialacha mionsonraithe a leagan síos maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena gcórais chliste um chúnamh luais agus i ndáil le cineálcheadú na gcóras sin mar aonaid theicniúla ar leithligh. Leis an Rialachán Tarmligthe seo ón gCoimisiún forlíontar Rialachán (AE) 2019/2144 trí na ceanglais theicniúla agus nósanna imeachta tástála lena mbaineann a leagan síos.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Agus an gníomh seo á ullmhú, chuaigh an Coimisiún i mbun comhairliúcháin iomchuí le saineolaithe agus geallsealbhóirí na mBallstát. Rinneadh malartú tuairimí maidir leis an gcur chuige atá beartaithe ag na cruinnithe den Mheitheal um Mótarfheithiclí a reáchtáladh an 8 Iúil, an 8 Deireadh Fómhair, an 9 Samhain (ad hoc), an 16 Nollaig 2020 agus an 21 Aibreán 2021, agus ag na cruinnithe de Ghrúpa Saineolaithe na mBallstát a reáchtáladh an 18 Eanáir 2021 agus an 20 Bealtaine 2021. 
            
            
               Na ceisteanna a fiafraíodh le linn an phróisis chomhairliúcháin, is leis na nithe seo a leanas a bhain siad – éifeachtacht na feidhme rabhaidh chascáidithe fuaime (ceann de na ceithre rogha a mholtar sa dréacht), an seans go gcuirfeadh an fheidhm chéanna as do thiománaithe agus fiordhálaí tiomána ann; leibhéal na gceanglas ráta feidhmíochta maidir le córais ISA, rud is féidir a bheith an‑dúshlánach a mhéid a bhaineann leis na córais sin na comharthaí ar a léirítear an teorainn luais go intuigthe a chomhlíonadh; stádas na bhfeithiclí a feistíodh le córais ISA ar córais iad a imscaradh sular glacadh Rialachán (AE) 2019/2144 agus nach bhfuil go hiomlán i gcomhréir leis na ceanglais theicniúla faoin Rialachán Tarmligthe seo.
            
            
               Sa Rialachán Tarmligthe ón gCoimisiún tugtar aghaidh, a mhéid is féidir, ar na hábhair imní a cuireadh in iúl sna comhairliúcháin, agus is dréacht‑Rialachán é lena dtacaíonn Ballstáit agus geallsealbhóirí an Aontais i gcoitinne.
            
            
               3.EILIMINTÍ DLÍ AN GHNÍMH THARMLIGTHE
            
            
               Is é is bunús dlí leis an ngníomh tarmligthe seo Airteagal 4(6) agus Airteagal 6(6) de Rialachán (AE) 2019/2144 ó Pharlaimint na hEorpa agus ón gComhairle.
            
            
               Caithfidh córais ISA aiseolas a thabhairt don tiománaí i gcás róluais, agus caithfidh an t‑aiseolas sin a bheith iomchuí éifeachtach. Agus forbairt na teicneolaíochta mar atá faoi láthair, tá roinnt roghanna teicniúla ann maidir leis an modheolaíocht aiseolais. Mar sin féin, ní féidir iad ar fad a úsáid i ngach aon mhótarfheithicil (is rud é a braitheann ar an inneall, ar an gcineál tiomána (hibrideach), ar an ngiarbhosca, etc.). Dá bhrí sin, foráiltear sa Rialachán Tarmligthe gur féidir le monaróirí feithiclí ceann de na ceithre mhodheolaíocht aiseolais seo a leanas a roghnú mar bhonn dá gcóras ISA:
            
            
               (1)an córas aiseolais haptaigh, córas a bhraitheann ar fhórsa aischuir an troitheáin:
            
            
               –Cuirfear cos an tiománaí siar go réidh i gcás róluais. Is cabhair a bheidh ansin an luas tiomána a laghdú, agus is féidir leis an tiománaí é a shárú.
            
            
               (2)an córas rialaithe luais, córas a bhraitheann ar bhainistiú an innill:
            
            
               –Laghdú uathoibríoch ar an gcumhacht tiomána, laghdú atá gan beann ar an áit a bhfuil cos an tiománaí ar an troitheán, ach ar féidir leis an tiománaí é a shárú go héasca.
            
            
               (3)an rabhadh cascáidithe fuaime:
            
            
               –an chéad chéim: comhartha optúil a splancáil
            
         
         
            
               –an dara céim: tar éis roinnt soicindí, mura mbaintear freagairt as an tiománaí, déanfar an rabhadh fuaime a ghníomhachtú
            
            
               –Má dhéanann an tiománaí neamhshuim den aiseolas comhcheangailte sin, scoirfear den dá rabhadh.
            
            
               (4)an rabhadh cascáidithe creathach:
            
            
               –an chéad chéim: comhartha optúil a splancáil 
            
            
               –an dara céim: tar éis roinnt soicindí, mura mbaintear freagairt as an tiománaí, cuirfear an troitheán ar crith  
            
            
               –Má dhéanann an tiománaí neamhshuim den aiseolas comhcheangailte sin, scoirfear den dá rabhadh.
            
            
               In ainneoin na ndifríochtaí feidhmiúla, córais ISA atá bunaithe ar gach ceann de na ceithre rogha sin, meastar go bhfuil siad chomh sábháilte agus chomh héifeachtach lena chéile. 
            
            
               An bunchóras faisnéise maidir leis an teorainn luais (SLI – rabhadh amhairc amháin), ar cineál teicneolaíochta é atá le fáil i roinnt mótarfheithiclí sa lá inniu, meastar gur 20% níos lú d’éifeacht atá sa chóras sin, agus is é is cúis leis sin foláirimh amhairc nach dtugann tiománaithe faoi deara. Ar an gcúis sin, meastar sa Rialachán seo nach rud é atá iomchuí ná atá éifeachtach a dhóthain agus go ndéanfaí é a sholáthar mar theicneolaíocht aiseolais ann féin. 
            
            
               Os a choinne sin, is léir gur rud é an rabhadh fuaime atá fíor-éifeachtach ó thaobh freagairt a bhaint as an tiománaí, ach meastar go mbaineann ciapadh leis. 
            
            
               Is gné thábhachtach atá sa chiapadh maidir leis an rogha theicneolaíochta. Ar an gcúis sin, is éard atá i gceist le rogha an rabhaidh cascáidithe fuaime ná an comhartha optach, comhartha nach mbaineann ciapadh leis ach nach bhfuil chomh héifeachtach céanna, sin agus cúltaca an rabhaidh fuaime a bheith ann gach uair dá dtarlaíonn teagmhas ró‑luais. Ionas gur cinnte nach scoirfidh an rabhadh de bheith ina dhíol suntais, ní fada a mhaireann sé. Dá bhrí sin, tá sé deartha sa tslí agus go mbíonn a laghad ciaptha agus is féidir ag baint leis, de réir mar is iomchuí.
            
            
               Ag an bpointe seo, níl aon fhianaise dhoshéanta ann i dtaobh cé acu ceann de na ceithre theicneolaíocht aiseolais a bheidh go mór chun cinn ar an gcuid eile díobh ar a éifeachtaí a bheidh sé faoi fhíor-dhálaí tiomána san Aontas, nó ar a laghad ciaptha a bhainfidh leis faoi na dálaí sin. An taighde athbhreithnithe ar fad atá ar fáil faoi láthair maidir leis an éifeachtacht agus an ciapadh, fuaim an rabhaidh san áireamh, is léiriú é ar thástáil ionsamhlúcháin i saotharlann thar aon ní eile, seachas ar an bhfíorfheidhmíocht, mar na córais ISA chomhlíontacha sin de chuid an Aontais, is anois atáthar ag tosú ar iad a imscaradh i mótarfheithiclí. 
            
            
               Éifeachtacht agus iontaofacht na modheolaíochtaí éagsúla a úsáideann córais ISA, ní mór iad a mheas a luaithe a bheidh líon leordhóthanach mótarfheithiclí atá feistithe leis na córais sin ar an margadh, agus a bheidh fáil dá réir ar an bhfíorthaithí ábhartha. Rud eile nach mór a dhéanamh is ea córais ISA atá bunaithe ar na modheolaíochtaí dá bhforáiltear sa Rialachán Tarmligthe seo ón gCoimisiún, feidhmíocht na gcóras sin a mheas a luaithe is féidir agus na ceanglais theicniúla a leasú dá réir sin más gá.. Foráiltear go ndéanfaidh an Coimisiún measúnú ar fheidhmíocht na gcóras ISA faoin 31 Nollaig 2025 (tráth is luaithe ná an t‑athbhreithniú foriomlán a bheartaítear a dhéanamh faoi Iúil 2027 in Airteagal 14 de Rialachán (AE) 2019/2144), measúnú a dhéanfar ar bhonn na faisnéise atá le soláthar ag na monaróirí feithiclí agus na húdaráis chineálcheadaithe do Bhallstáit an Aontais.
            
            
               Ar mhaithe le tástáil agus bailíochtú cineálcheadaithe na gcóras ISA, cuimsítear catalóg comharthaí de réir tíre sna hIarscríbhinní a ghabhann leis an Rialachán seo. 
            
            
               Is ó dháta chur i bhfeidhm Rialachán (AE) 2019/2144 a bheidh feidhm ag forálacha an Rialacháin Tharmligthe seo ón gCoimisiún.
            
            
               Leis an Rialachán Tarmligthe seo ón gCoimisiún leasaítear freisin Iarscríbhinn II a ghabhann le Rialachán (AE) 2019/2144, leasú a dhéantar trí thagairt a chur léi don ghníomh rialála lena leagtar síos na ceanglais shonracha i ndáil leis na córais chliste um chúnamh luais.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 23.6.2021
            
            
               lena bhforlíontar Rialachán (AE) 2019/2144 ó Pharlaimint na hEorpa agus ón gComhairle trí rialacha mionsonraithe a leagan síos maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena gcórais chliste um chúnamh luais agus i ndáil le cineálcheadú na gcóras sin mar aonaid theicniúla ar leithligh agus lena leasaítear Iarscríbhinn II a ghabhann leis an Rialachán sin
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
         
         
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2019/2144 ó Pharlaimint na hEorpa agus ón gComhairle an 27 Samhain 2019 maidir le ceanglais chineálcheadaithe do mhótarfheithiclí agus a leantóirí, agus córais, comhpháirteanna agus aonaid theicniúla ar leithligh le haghaidh feithiclí den sórt sin, a mhéid a bhaineann lena sábháilteacht ghinearálta agus cosaint na ndaoine atá i bhfeithiclí agus úsáideoirí soghonta bóthair, lena leasaítear Rialachán (AE) 2018/858 ó Pharlaimint na hEorpa agus ón gComhairle agus lena n‐aisghairtear Rialacháin (CE) Uimh. 78/2009, (CE) Uimh. 79/2009 agus (CE) Uimh. 661/2009 ó Pharlaimint na hEorpa agus ón gComhairle agus Rialacháin (CE) Uimh. 631/2009, (AE) Uimh. 406/2010, (AE) Uimh. 672/2010, (AE) Uimh. 1003/2010, (AE) Uimh. 1005/2010, (AE) Uimh. 1008/2010, (AE) Uimh. 1009/2010, (AE) Uimh. 19/2011, (AE) Uimh. 109/2011, (AE) Uimh. 458/2011, (AE) Uimh. 65/2012, (AE) Uimh. 130/2012, (AE) 347/2012, (AE) Uimh. 351/2012, (AE) Uimh. 1230/2012 agus (AE) 2015/166 ón gCoimisiún
                  3
               , agus go háirithe Airteagal 4(6) agus Airteagal 6(6) de,
            
            
               De bharr an mhéid seo a leanas:
            
            
               (1)Le hAirteagal 6 de Rialachán (AE) 2019/2144 ceanglaítear go ndéanfar mótarfheithiclí i gcatagóirí M agus N a fheistiú le hardchórais áirithe feithicle, lena n‑áirítear córais chliste um chúnamh luais (ISA). In Iarscríbhinn II a ghabhann le Rialachán (AE) 2019/2144 leagtar buncheanglais síos maidir le cineálcheadú mótarfheithiclí i dtaca le córais ISA.
            
            
               (2)Tá gá le rialacha mionsonraithe maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca le córais ISA agus i ndáil le cineálcheadú na gcóras sin mar aonaid theicniúla ar leithligh. 
            
            
               (3)I gcomhréir le hAirteagal 3, pointe (3) de Rialachán (AE) 2019/2144, is córas é an córas ISA chun cabhrú leis an tiománaí an luas iomchuí don timpeallacht bhóthair a choinneáil trí aiseolas tiomanta agus iomchuí a sholáthar. Faoi láthair tá roinnt roghanna teicniúla ann maidir leis an modheolaíocht aiseolais atá le húsáid mar bhonn do chóras ISA. Mar sin féin, i bhfianaise na saintréithe teicniúla a bhaineann leis na roghanna sin, ní féidir gach ceann díobh a úsáid i ngach mótarfheithicil Dá bhrí sin, is gá modheolaíochtaí aiseolais a shonrú atá inchurtha lena chéile ar a shábháilte agus a éifeachtaí atá siad, in ainneoin na ndifríochtaí feidhmiúla eatarthu. Is iomchuí roinnt modheolaíochtaí aiseolais a shonrú agus cead a thabhairt do na monaróirí aon cheann de na modheolaíochtaí sin a roghnú mar bhonn dá gcóras ISA.
            
            
               (4)Is féidir le córas ISA a bheith ag brath ar mhodhanna ionchuir éagsúla, amhail breathnóireacht cheamara, sonraí léarscáile agus an mheaisínfhoghlaim, ach is do láithreacht iarbhír fíor-chomharthaí uimhriúla ar a léirítear an teorainn luais go sainráite is ceart tús áite a thabhairt i gcónaí thar aon fhaisnéis eile atá ar fáil san fheithicil.
            
            
               (5)Ar mhaithe le cumas teicniúil an chórais ISA a thástáil, ní mór catalóg a bhunú de na comharthaí bóthair a úsáidtear i ngach Ballstát. An freastal a dhéanfar ar chríocha an chineálcheadaithe de bharr an tacair sonraí a bheidh sa chatalóg, ba cheart é a bheith gan dochar do na rialacha náisiúnta tráchta is infheidhme.
            
            
               (6)Is dúshlán í an fhaisnéis dhébhríoch luais a d’fhéadfadh a bheith roimh na córais ISA mar gheall ar na nithe seo a leanas – comharthaí a bheith in easnamh nó a bheith cúbláilte, loitiméireacht nó damáiste de chineál eile a bheith déanta dóibh, earráid i dtaobh cén áit ar cuireadh comhartha, droch‑aimsir, agus srianta luais neamh‑chomhchuibhithe nó chasta, nó nach dtugtar le fios ach go hintuighte. Ar an gcúis sin, is é an bunphrionsabal ba cheart a bheith ann go mbíonn an tiománaí freagrach i gcónaí as cloí leis na rialacha tráchta ábhartha, agus gurb é atá sa chóras ISA córas cúnaimh chun an tiománaí a chur ar an airdeall nuair is féidir agus nuair is iomchuí. 
            
            
               (7)Ba cheart na nósanna imeachta sonracha tástála agus na ceanglais shonracha theicniúla i ndáil leis na córais ISA a bheith chomh neodrach agus is féidir ó thaobh na teicneolaíochta de, agus ba cheart iad a bhunú ar an bhfeidhmíocht ionas go mbeifear in ann teacht ar réitigh nuálacha.
            
            
               (8)Cumas an chórais gan farasbarr a bhaint de chumas an ghnáth‑thiománaí daonna i léirmhíniú agus tuiscint na faisnéise ábhartha faoin teorainn luais, sin rud eile ba cheart a áirithiú leis na nósanna imeachta sonracha tástála agus na ceanglais shonracha theicniúla i ndáil leis na córais ISA. Níor cheart a cheangal gurb é an leibhéal cumais a bheadh i gcórais ISA go mbeadh acmhainn féin‑tiomána iontu – is é an méid ba cheart a cheangal orthu cúnamh a thabhairt don tiománaí.
            
            
               (9)Éifeachtacht na modheolaíochtaí aiseolais éagsúla agus na bhfeidhmeanna rialaithe éagsúla a bhaineann leis na córais ISA, ní bheifear in ann measúnú a dhéanamh uirthi faoi fhíor-dhálaí tiomána go dtí go gcuirfear líon mór mótarfheithiclí atá feistithe leis na córais sin ar fáil ar an margadh. Os a choinne sin, measúnú a dhéanamh ar fheidhmíocht córas ISA atá bunaithe ar mhodheolaíochtaí éagsúla aiseolais i gcomhréir leis an Rialachán seo, is rud é nach mór a dhéanamh gan mhoill, tráth nach déanaí ná an 31 Nollaig 2025, ionas go mbainfear amach an tairbhe iomlán don tsábháilteacht ar bhóithre a d’fhéadfadh teacht as na córais ISA. Na teicneolaíochtaí agus an fíor-thaithí thiomána ábhartha, táthar ag súil gur faoi Iúil 2024 a bheidh siad ar fáil, tráth is luaithe i bhfad ná an dáta le haghaidh an athbhreithnithe fhoriomláin a leagtar amach in Airteagal 14 de Rialachán (AE) 2019/2144. Ionas gur acmhainn don Choimisiúin meastóireacht a dhéanamh chomh luath agus is féidir ar fheidhmíocht na modheolaíochtaí aiseolais dá bhforáiltear sa Rialachán seo, ní mór a chur de cheangal ar na monaróirí an fhaisnéis ábhartha a sholáthar don údarás cineálcheadaithe a dheonaigh an cineálchineadú, agus ní mór a chur de cheangal ar na húdaráis chineálcheadaithe éagsúla an fhaisnéis sin a chomhiomlánú agus a sholáthar don Choimisiún.
            
            
               (10)An fhaisnéis fíorthiomána atá le bailiú agus le soláthar ionas go ndéanfar méasúnú ar fheidhmíocht córas ISA, faisnéis chineálach ba cheart a bheith inti, gan nasc aici le haon mhótarfheithicil ná aon tiománaí ar leith. Féadfaidh monaróirí úsáid a bhaint as aon mhodh bailithe sonraí atá ar fáil, flít feithiclí tástála mar shampla, nó socruithe deonacha díreacha idir féin agus úsáideoirí deiridh, ach toiliú sainráite na n‑úsáideoirí sin a bheith faighte acu ar dtús i gcomhréir le dlí an Aontais maidir le cosaint sonraí
                  4
               . Ba cheart don Choimisiún tacú leis an bpróiseas sin trí threoirlínte a chur ar fáil, de réir mar is gá, maidir leis na módúlachtaí i dtaca le bailiú sonraí, le hinneachar sonraí, le struchtúr sonraí agus le modh a dtíolactha.
            
            
               (11)Ionas go laghdófar a mhéid a chuireann rabhaidh bhréagacha tiománaithe chun seachmaill agus a chuireann siad ualach rómhór ar thiománaithe, ar rabhaidh iad sin a tharlaíonn de bharr córais fho-optamacha san fhíorshaol, ní mór a áirithiú gur teicneolaíochtaí iomchuí a chuireann na monaróirí feithiclí ag obair i bhflít feithiclí, agus go soláthróidh na monaróirí rochtain éasca neamhshrianta ar nuashonruithe ar an gcóras ar feadh cion réasúnta de shaolré na feithicle i gcás inarb iomchuí agus inar gá sin.
            
            
               (12)Féadfaidh córais ISA sonraí léarscáile a úsáid ar mhaithe le feidhmíocht iomchuí a áirithiú le linn na fíorthiomána. Mar sin féin, na sonraí léarscáile a úsáidfear, níor cheart oibleagáid a bheith ann go mbeidís chomh mionsonraithe agus chomh maith sin go mb’fhéidir eolas na slí a dhéanamh céim ar chéim dá réir, mar is féidir gur leor gan a ionchorprú ach comhordanáidí limistéar uirbeach agus limistéar neamhuirbeach, sin agus comhordanáidí na bpríomh‑luasbhealaí agus na bpríomh‑mhótarbhealaí.
            
            
               (13)Feidhmíocht fheabhsaithe na gcóras ISA san fhíorthiomáint, is rud é a mholtar do na Ballstáit a éascú trína áirithiú gur san áit cheart ar bhóithre agus ar shráideanna a chuirfear comharthaí uimhriúla ar a léirítear an teorainn luais go sainráite, agus go mbeidh comharthaí túis agus deiridh ann a fhágfaidh gur féidir gach crios luais, luasbhealach agus mótarbhealach a aithint go soiléir. Crosbhóithre agus bóithre nó sráideanna a shnaidhmeann ina chéile, i gcásanna áirithe ní féidir le tiománaithe iad a aithint go soiléir, agus dá bhrí sin is deacair le teicneolaíochtaí ISA iad a thuiscint. Ar an gcúis sin, chun a áirithiú gur comhsheasmhach a bheidh feidhmíocht na gcóras ISA a shuitear i mótarfheithiclí atá i gcúrsaíocht san Aontas, ní mór comharthaí teorann luais de chineál éigin díobh seo a leanas a chur sna háiteanna sin – comharthaí uimhriúla ar a léirítear an teorainn go sainráite, comharthaí uimhriúla ar a léirítear an teorainn go hintuigthe, nó comharthaí neamh‑uimhriúla ar a léirítear an teorainn go hintuigthe.
            
            
               (14)Mar sin féin, córais ina n‑úsáidtear meascán de chóras ceamara, den Chóras Domhanda um Loingseoireacht Satailíte (GNSS) agus de léarscáileanna digiteacha atá cothrom le dáta, is léir go meastar gur córais úrscothacha iad lena mbaineann an fhíor-fheidhmíocht agus an fhíor-iontaofacht is fearr is féidir.
            
            
               (15)An tábla in Iarscríbhinn II a ghabhann le Rialachán (AE) 2019/2144 ina bhfuil an liosta ceanglas dá dtagraítear in Airteagal 4(5) agus in Airteagal 5(3) den Rialachán sin, níl aon cheanglas sa tábla céanna do ghníomhartha rialála maidir le córais chliste um chúnaimh luais. Dá bhrí sin, is gá tagairt don Rialachán seo a chur leis an Iarscríbhinn sin. 
            
            
               (16)Dá bhrí sin, ba cheart Rialachán (AE) 2019/2144 a leasú dá réir.
            
            
               (17)Ós rud é go mbeidh feidhm ag Rialachán (AE) 2019/2144 ón 6 Iúil 2022, is ón dáta céanna bheidh feidhm ag an Rialachán seo.
            
         
         
            
               (18)Tá dlúthnasc le Rialachán (AE) 2019/2144 ag forálacha an Rialacháin seo mar gur forálacha iad a bhaineann le rialacha maidir leis na nósanna imeachta sonracha tástála agus na ceanglais shonracha theicniúla i ndáil le cineálcheadú mótarfheithiclí i dtaca lena gcórais chliste um chúnamh luais agus i ndáil le cineálcheadú na gcóras sin mar aonaid theicniúla ar leithligh. De thoradh na rialacha a leagtar síos sa Rialachán seo, is gá tagairt don Rialachán seo a chur le hIarscríbhinn II a ghabhann le Rialachán (AE) 2019/2144. Is iomchuí, dá bhrí sin, na forálacha sin a leagan síos in aon Rialachán Tarmligthe amháin,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Nósanna imeachta tástála agus ceanglais theicniúla i ndáil le cineálcheadú feithicle i dtaca leis na córais chliste cúnaimh luais 
            
            
               Na nósanna imeachta tástála agus na ceanglais theicniúla a leagtar amach in Iarscríbhinn I, beidh cineálcheadú feithicle i dtaca leis na córais chliste um chúnamh luais faoi réir chomhlíonadh na nithe sin aici.
            
            
               Airteagal 2
            
            
               Nósanna imeachta tástála agus ceanglais theicniúla i ndáil le cineálcheadú córais chliste um chúnamh luais mar aonad teicniúil ar leithligh
            
            
               Na nósanna imeachta tástála agus na ceanglais theicniúla a leagtar amach in Iarscríbhinn I, beidh cineálcheadú córais chliste um chúnamh luais mar aonad teicniúil ar leithligh faoi réir chomhlíonadh na nithe sin aige.
            
            
               Airteagal 3
            
            
               Catalóg na gcomharthaí bóthair
            
            
               An liosta de na cineálacha comharthaí bóthair maidir leis an teorainn luais a úsáidtear i ngach Ballstát, liosta arb é is bonn don mheasúnú a dhéanfaidh na húdaráis chineálcheadaithe agus na seirbhísí teicniúla ar na córais chliste um chúnamh luais i gcomhréir leis an Rialachán seo, leagtar amach é in Iarscríbhinn II.
            
            
               Airteagal 4
            
            
               Faisnéis maidir le húsáid córas cliste um chúnamh luais
            
            
               1. Na húdaráis chineálcheadaithe a dheonaíonn cineálcheaduithe de bhun an Rialacháin seo, déanfaidh monaróirí feithiclí an fhaisnéis seo a leanas a sholáthar dóibh:
            
            
               (a)Cóimheasa an dá fhad nó an dá achar seo – fad an ama a bhíothas ag tiomáint nó an t‑achar a chuathas agus an córas cliste um chúnamh luais ar siúl, agus fad an ama a bhíothas ag tiomáint nó an t‑achar a chuathas agus an córas cliste um chúnamh luais múchta;
            
            
               (b)cóimheasa an dá fhad nó an dá achar seo – fad an ama a bhíothas ag tiomáint nó an t‑achar a chuathas agus an teorainn luais a bhraitear á hurramú, agus fad an ama a bhíothas ag tiomáint nó an t‑achar a chuathas agus an teorainn luais a bhraitear á sárú;
            
            
               (c)an t‑am a chaitear ar an meán idir lasadh agus múchadh an chórais chliste um chúnamh luais ag an tiománaí, nuair is infheidhme;
            
            
               An fhaisnéis dá dtagraítear i bhfomhír (a), is faisnéis í a sholáthrófar ar leithligh maidir leis an bhfeidhm rabhaidh chascáidithe fuaime, an fheidhm rabhaidh chascáidithe chreathaigh, an fheidhm aiseolais haptaigh, agus an fheidhm rialaithe luais.
            
            
            
               2. An fhaisnéis a gheobhaidh na húdaráis chineálcheadaithe i gcomhréir le mír 1, déanfaidh siad í a chomhiomlánú agus a sholáthar don Choimisiún an 7 Iúil 2024 agus gach 6 mhí ar a laghad ina dhiaidh sin go ceann tréimhse dhá bhliain.
            
         
         
            
               Airteagal 5
            
            
               Leasú ar Rialachán (AE) 2019/2144
            
            
               Leasaítear Iarscríbhinn II a ghabhann le Rialachán (AE) 2019/2144 i gcomhréir le hIarscríbhinn III a ghabhann leis an Rialachán seo.
            
            
               Airteagal 6
            
            
               Teacht i bhfeidhm agus cur i bhfeidhm
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ón 6 Iúil 2022.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 23.6.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 325, 16.12.2019, lch. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        IO L 325, 16.12.2019, lch. 1. 
               
               
                  
                     (4)
                  
                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‐aisghairtear Treoir 95/46/CE (An Rialachán Ginearálta maidir le Cosaint Sonraí) (
                  
                     IO L 119, 4.5.2016, lch. 1
                  
                  ).